Posetioci gala večere u sali Crkve Svetog Simeona Mirotočivog u Las Vegasu su dva i po sata čekali na najavljenu prvu damu Srbije Dragicu Nikolić.

Deca srpskih iseljenika koja su za gošću pripremili recitacije i folklornu tačku nisu je ni dočekali - nakon dva sata čekanja, roditelji su ih poveli kućama.

- Program nije počeo u 18 časova kao što je bilo predviđeno jer je prisutnima rečeno da prva dama želi da dođe u salu poslednja kada dođe više ljudi. U tom trenutku u sali je bilo 20 ljudi. Do 20 časova program još nije bio počeo, a roditelji su svoju decu odveli kućama jer niko nije znao kada će se prva dama pojaviti u sali. Tada je u sali bilo oko 40 ljudi, zajedno sa parohom i njegovim sinom - kaže za “Blic” jedna od prisutnih iseljenica.

Ona navodi da je sam događaj najavljivan s dosta pompe i da je za njega poslato više od 600 pozivinica na kojima je istaknuta cena ulaznice od 30 dolara. Ipak, kaže, nije bilo mnogo zainteresovanih spremnih da plate ovu cenu iako se procenjuje da u Las Vegasu ima oko 6.000 Srba. Najviše su, tvrdi sagovornica “Blica”, bila razočarana deca srpskih parohijana koja su čekala više od dva sata da bi videla prvu damu i pred njom zaigrala i recitovala.

Dragica Nikolić se pojavila tek oko 20.30 časova, tj. dva i po sata nakon zakazanog vremena. Tokom iščekivanja da se pojavi glavna gošća, posetiocima je prikazan film o stanju u srpskim bolnicama za čija porodilišta Nikolićeva prikuplja sredstva.

Na osnovu istaknute cene ulaznice od 30 dolara (uz predlog da se daju donacije od 100, 200, 500, 1.000 ili 5.000 dolara) može se zaključiti da tarifa prve dame raste. Na nedavnoj sličnoj večeri u Los Anđelesu u Kaliforniji ulaznica je stajala 20 dolara. U Arizoni su za večeru kojoj je prisustvovala Nikolićeva ulaznice stajale 50 dolara s tim da je celokupan trošak večere pokrio izvesni Rade Bosiljčić.

Iz Fondacije Dragica Nikolić nisu odgovorili na pitanja “Blica” u vezi s turnejom i konkretnim događajem u Las Vegasu.